钦定古今图书集成/明伦汇编/氏族典/第581卷 > 耶律大石
## 钦定古今图书集成/明伦汇编/氏族典/第581卷 > 耶律大石

按《辽史天祚帝本纪》，“大石者，世号为西辽。大石，字重
德，太祖八代孙也。通汉、辽字，善骑射。登天庆五年进
士第，擢翰林应奉，寻升承旨，历泰、祥二州刺史，辽兴
军节度使。保大二年，金兵日逼，天祚播越，与诸大臣
立秦晋王淳为帝。淳死，立其妻萧德妃为太后以守
燕。及金兵至，萧德妃归天祚。天祚怒，诛德妃而责大”
石，大石不自安，遂杀萧乙薛、坡里括，自立为王，率铁
骑二百，宵遁北行，至可敦城，驻北庭都护府，会威武、
崇德、会蕃、新、大林、紫河、驼等七州及十八部王众，谕
以“天祚蒙尘，思共救君父，济生民于难。”遂得精兵万
馀，置官吏，立排甲，具器仗。明年二月，整旅而西，遗回
鹘王毕勒哥书，假道。毕勒哥即迎至邸，献马、驼、羊，愿
质子孙为附庸。送至境外，所过敌者胜之，降者安之，
兵行万里，归者数国。文武百官册立大石为帝，号“葛
儿罕”，上汉尊号曰“天祐皇帝”，改元延庆。三年，班师东
归，马行二十日，得善地，遂建都城，号“虎思斡耳朵”，改
延庆为“康国元年”，十年没。在位二十年，庙号德宗。